Freedom Park ke projeke ya lefa e hlahileng ka mora dikopo ho tswa mehloding e fapaneng hore ho hlahiswe seemahale ka mora ho fumana tokoloho le tshebetso e bileng ya kgotso ho re lebisa demokerasing. Mohlodi o mong wa bohlokwa o susumeditseng hore ho thehwe Freedom Park e bile Raporoto ya Khomishene ya Nnete le Poelano e ileng ya kgothaletsa hore ho hahuwe seemahale sa sehopotso sa dihlabelo tse entsweng ke ma-Afrika Borwa hore a tle a fihlele tokoloho eo kajeno e thabelwang ke bohle.
Mona re kopa setjhaba ho ba le seabo ntshetsopeleng ya Sikhumbuto, e leng Lebota la sehopotso le ntho e nngwe ya bohlokwa haholo ya Freedom Park. Sikhumbuto ke moo mabitso a bahale, bao dilemong tse ngata tse fetileng, ba ileng ba wa boitsekong ba ho nkuwa jwalo ka batho le ho fumana tokoloho, a tla ngolwa mme ho ketekwa sehopotso sa bona. Mabitso a tla ngolwa ka ho ya ka Dikgohlano tse Robedi tsa Afrika Borwa ka ho emela dintlhakgolo tsa bohlokwa nalaneng ya naha ya habo rona.
Freedom Park e ela hloko bohlokwa ba ho ba le seabo ha setjhaba ntshetsopeleng ya naha mme hona ho wela tlasa mosebetsi wa ho etsa hore lentswe la Afrika le utlwahale. Ka hoo re mema setjhaba hore se romele mabitso le dintlha tse kgutshwanyane ka tsa bophelo ba batho ba ileng ba wa dikgohlanong tse boletsweng mona ka hodimo hore di elwe hloko.
Freedom Park Trust e ka thabela ho fumana tokomane efe kapa efe (setifikeiti sa tswalo le sa ho hlokahala, khopi ya Buka ya Boitsebiso, tokomane ya mokgatlo).